“เงินบาท” เปิดทรงตัว 38.07 บ. แนะจับตา Flow หลังต่างชาติขายพันธบัตรต่อเนื่อง
ภาวะตลาดเงินบาทวันนี้เปิด 38.07 บาท แนะติดตามกระแสเงินทุนเคลื่อนย้าย โดยเฉพาะในตลาดพันธบัตร ที่นักลงทุนต่างชาติขายต่อเนื่องมาหลายวัน ให้กรอบ 38.00-38.20
ภาวะตลาดเงินบาทวันนี้เปิด 38.07 บาท แนะติดตามกระแสเงินทุนเคลื่อนย้าย โดยเฉพาะในตลาดพันธบัตร ที่นักลงทุนต่างชาติขายต่อเนื่องมาหลายวัน ให้กรอบ 38.00-38.20
19 ต.ค. 2565

นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ 38.07 บาท/ดอลลาร์ ทรงตัวจากปิดตลาดเย็นวานนี้ เนื่องจากเมื่อคืนนี้สกุลเงินดอลลาร์เคลื่อนไหวแบบผสมไร้ทิศทาง เมื่อเทียบกับสกุลเงินสำคัญส่วนใหญ่ โดยดอลลาร์แข็งค่าเมื่อเทียบกับเยน แต่อ่อนค่าเมื่อเทียบกับยูโร ทั้งนี้ ตลาดยังคงย่อยข่าวตัวเลขเศรษฐกิจสหรัฐฯ การผลิตภาคอุตสาหกรรมที่ออกมาดีเกินคาด ทำให้นักลงทุนกลับเข้าซื้อสินทรัพย์เสี่ยง
ขณะเดียวกัน ตลาดพันธบัตรอังกฤษมีเสถียรภาพมากขึ้น ส่งผลให้ตลาดพันธบัตรสหรัฐฯ ขยับลง แต่ภาพใหญ่ตลาดยังคงรอปัจจัยชี้นำใหม่
“เงินเยนเมื่อเทียบกับดอลลาร์ เช้านี้ยังอ่อนค่าสุดในรอบ 32 ปี ตลาดเฝ้าระวังว่าทางการญี่ปุ่นจะเข้ามาแทรกแซงเงินเยนอีกครั้ง ถ้าใกล้ 150 เยน/ดอลลาร์” นักบริหารเงิน กล่าว
ด้าน นักบริหารเงิน ประเมินกรอบการเคลื่อนไหวของเงินบาทในวันนี้ไว้ที่ 38.00-38.20 บาท/ดอลลาร์ ระหว่างวันอาจผันผวน ช่วงนี้ต้องติดตามกระแสเงินทุนเคลื่อนย้าย โดยเฉพาะในตลาดพันธบัตร ที่นักลงทุนต่างชาติขายต่อเนื่องมาหลายวัน
THAI BAHT FIX 3M (18 ต.ค.) อยู่ที่ระดับ 1.44654% ส่วน THAI BAHT FIX 6M อยู่ที่ระดับ 1.54065%